Moontlikheid van staking by parlementDie Speaker van die Nasionale Vergadering, Baleka Mbete. Foto: Daily Maverick Parlementêre personeel kan moontlik staak indien daar nie aan hul eis vir ‘n salarisverhoging gehoor gegee word nie. Personeel het Maandagmiddag by die parlement gesing en gedans, minute voor speaker Baleke Mbete, Lechesa Tsenoli, haar adjunk, en Gengezi Mgidlana, sekretaris van die parlement, joernaliste toegespreek het oor die nasionale wetgewer se begroting van R2,2 miljard wat Dinsdag ter tafel gelê sal word. Temba Gubula, die vakbond Nehawu se sekretaris van die parlementêre tak, het gesê daar word al sedert April onderhandel. “Nehawu eis ‘n verhoging van 10,4% en die parlement het sedertdien nog geen aanbod gemaak nie,” het Gubula gesê. “Ons hoop dat Mbete en Tsenoli sal intree.” Mgidlana het intussen aangedui onderhandelinge met Nehawu is steeds aan die gang en dat daar na verskeie moontlike oplossings gekyk word. Hy het ontken dat afdankings en ŉ 0%-verhoging die enigste opsies op die tafel is. “Daar is by meeste staatsinstellings besnoeiingsmaatreëls in plek. Die parlement word ook beïnvloed en dit het uiteraard ‘n invloed op die vergoeding van werknemers. Ons het oor die jare hierdie inligting met die personeel en vakbonde gedeel,” het Mgidlana gesê. “Ons is nog besig met onderhandelings, maar daar is egter nog nie ŉ oplossing nie,” het Mgidlana gesê. Mbete het bygevoeg sy glo nie dat die werknemers geen salarisverhogings moet verwag nie. Nehawu het aangedui dat hulle nie die moontlikheid van stakings uitsluit, sou ŉ oplossing nie gevind word nie.